Länsimetro Oy:n tulevan kevään varsinaiseen yhtiökokoukseen valmistellaan ehdotusta, jossa Länsimetron hallitusta laajennetaan niin, että tarvittava asiantuntijuus löytyy varsinaisilta hallitusjäseniltä.

Samassa yhteydessä selvitetään myös mahdolliset virkamiesten jääviyskysymykset riippumattomia asiantuntijoita hyödyntäen.

Espoon konsernijaosto päätti maanantaina yksimielisesti esittää Länsimetro Oy:n hallitukseen varsinaisiksi jäseniksi Kimmo Oilaa (kok.), Jyrki Kasvia (vihr.) ja Hannele Kerolaa (sd.) sekä viran puolesta teknisen toimen johtaja Olli Isotaloa ja rahoitusjohtaja Ari Konttasta, joista puheenjohtajaksi valitaan Olli Isotalo.

Jo Länsimetro Oy:n edelliseen hallitukseen näistä ovat kuuluneet Oila, Kasvi, Isotalo ja Konttas. Jäsenistä uusi on ainoastaan SDP:n Hannele Kerola.

– Espoon kaupunki selvittää oikeusoppineilta riippumattoman arvion siitä, millä tavalla kaupungin virkamiehet uuden kuntalain perspektiivistä voivat olla mukana kaupungin omistaman osakeyhtiön hallituksessa. Tällaista selvitystä ei ole Suomessa ennen tehty, toteaa konsernijaoston puheenjohtaja, Maria Guzenina (sd.) Yle Uutisille.

Varsinaisten hallitusjäsenten lisäksi hallitukseen nimitetään projektinjohtamisen ja rakennuttamisen asiantuntijajäsen. Tarkoituksena on varmistaa, että yhtiön hallituksen kokoonpano ja osaaminen kokonaisuudessaan varmistaa länsimetron toisen vaiheen onnistuneen rakentamisen.

Alkuvuodesta nimitettävän asiantuntijan lisäksi hallituksen asiantuntijapohjaa laajennetaan.

– Keväällä varsinaisessa yhtiökokouksessa lisätään hallituspaikkoja, jotta sinne saadaan lisää asiantuntijuutta. Hallituspaikkoja tulee lisää maksimissaan kaksi. Ei ole vielä selvää aikooko Helsinki pitää kaksi sille allokoitua hallituspaikkaa kevään yhtiökokouksen jälkeen vai vapautuuko sieltä mahdollisesti yksi hallituspaikka Espoon nimitettäväksi, Guzenina sanoo.

Länsimetrosta valmistunut selvitys toi julki lisäosaamisen tarpeen

Espoon konsernijaosto on aiemmin moittinut kovin sanoin länsimetron edellisen hallituksen osaamista.

Metroyhtiön hallituksen osaamistarpeista heräsi lokakuussa keskustelu, kun konsulttiyhtiö Ernst & Youngin länsimetrosta tekemä selvitys tuli julki.

Raportin johtopäätös oli, että Länsimetro Oy:llä on ollut liian vähän resursseja yksityiskohtaiseen talouden ja aikataulun seurantaan, rakentamisen valvontaan ja riskien hallintaan. Yhtiön hallituksen tehtävä taas on huolehtia yhtiön hallinnosta ja toiminnan asianmukaisesta järjestämisestä.

Maria Guzenina Yle

Jaosto päätti silloin ohjeistaa kaupunkia panostamaan seuraavan hallituksen valintoihin niin, että osaaminen vastaa metrohankkeen vaativuutta.

Espoon konsernijaoston puheenjohtaja Maria Guzenina (sd.) kommentoi lokakuussa, että länsimetron ensimmäisen vaiheen kokonaishallinnan vastuuta oli ulkoistettu hallituksesta konsulttiyhtiöille.

– Osaamista löytyy kyllä Suomesta eikä tässä pidä myöskään pois sulkea sitä, etteikö haettaisi sitä asiantuntijuutta Suomen rajojen ulkopuolelta. Guzenina kommentoi.